SK Úradný vestník Európskej únie C 199/24

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 199/11

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie v súlade s článkom 9

„GRANA PADANO“

ES č.: IT-PDO-0217-0011-26.07.2006

CHZO ( ) CHOP ( X )

1. Kapitola špecifikácie, ktorej sa týka zmena a doplnenie:

—  Názov výrobku — Opis výrobku — Zemepisná oblasť — Dôkaz o pôvode — Spôsob výroby —  Súvislosť — Označovanie — Vnútroštátne požiadavky — Ostatné [spresní sa]

2. Druh zmeny:

—  Zmena a doplnenie jednotného dokumentu alebo zhrnutia — Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie —  Zmena a doplnenie špecifikácie, ktoré nevyžadujú zmenu uverejneného jednotného dokumentu (článok 9 ods. 3 nariadenia (ES) č. 510/2006) —  Dočasná zmena a doplnenie špecifikácie vyplývajúce z uloženia záväzných hygienických alebo rastlinolekárskych opatrení zo strany verejných orgánov (článok 9 ods. 4 nariadenia (ES) č. 510/2006)

3. Zmena(-y) a doplnenie(-ia):

3.1. Opis výrobku:

Prídavné meno „polotučný“ sa vypúšťa a nahrádza výrazom „vyrobený […] z mlieka […], čiastočne odstredeného prirodzeným povrchovým odstreďovaním“ (článok špecifikácie):

podľa platných právnych predpisov môže byť syr označený za „polotučný“ vtedy, keď je obsah tuku v sušine nižší ako 35 %. Keďže „Grana Padano“ má priemerný obsah tuku v sušine v rozmedzí od 40 do 42 %, používanie prídavného mena „polotučný“ mohlo uvádzať spotrebiteľa do omylu.

Výraz „fabbricato (priemyselne vyrobený)“, ktorý evokuje mechanizovanú a priemyselnú výrobu, sa nahrádza výrazom prodotto (vyrobený), ktorý je neutrálnejší a zbavený takejto konotácie, a zdá sa byť vhodnejší (článok 1 špecifikácie).

K opisu mlieka (článok 1 špecifikácie) sa dopĺňa prídavné meno „surové“: skutočnosť, že mlieko musí byť „surové“, je dôležitým prvkom na udržanie súvislosti s územím. Výraz „surové“ sa preto výslovne doplnil, aby sa odstránili nejasnosti, ktoré v minulosti vyvolávali otázky týkajúce výkladu – ktoré boli predložené aj súdom – o tom či je alebo nie je možné podrobiť mlieko tepelným ošetreniam (neustanoveným v už skôr schválenej špecifikácii).

Poznámka „doba zrenia: 1 až 2 roky“ sa vypúšťa (článok 2 špecifikácie), pretože mohla viesť k určitej nejasnosti, pokiaľ ide o minimálnu dobu zrenia, po uplynutí ktorej sa výrobok mohol zákonne uviesť na trh s chráneným označením pôvodu „Grana Padano“ (po uplynutí deviatich mesiacov). Uvedená poznámka navyše mohla znevýhodňovať syry, ktorých zrenie mohlo presiahnuť maximálnu dobu dvoch rokov, čiže syry, ktoré mali vlastnosti ustanovené v špecifikácii, alebo dokonca lepšie vlastnosti, ale – paradoxne – mohli byť na základe uvedenej poznámky vyradené.

Dopĺňa sa spresnenie „akékoľvek umelé farbivo je výslovne vylúčené“ (článok 2 špecifikácie). Explicitné doplnenie tohto zákazu má za cieľ rozptýliť pochybnosti, či sa bochníky syra môžu alebo nemôžu umelo prifarbovať.

Dopĺňa sa výslovný odkaz na pomer „tuk/kazeín v kadi“ (článok 5 ods. 5 špecifikácie): „[…] ,pomer tuk/kazeín v kadi“ musí byť v rozpätí od 0,80 do 1,05. U syra typu ‚Trentingrana‘ je tento pomer maximálne 1,15. Doplnenie tejto špecifikácie sa vysvetľuje tým, že pomer „tuk/kazeín v kadi“ predstavuje jediný spoľahlivý a orientačný parameter obsahu tuku v hotovom výrobku.

3.2. Zemepisná oblasť:

Súčasné znenie ustanovenia o vymedzení zemepisnej oblasti (článok 3 špecifikácie) predstavuje v podstate aktualizáciu textu, ako bol svojho času predložený. Táto aktualizácia sa vzťahuje na deväť provincií, ktoré boli ustanovené v rámci administratívneho územia ďalších provincií, ktoré už boli zahrnuté do územia výroby.

Oblasť výroby sa rozšírila v dôsledku začlenenia do autonómnej provincie Bolzano týchto piatich obcí: Anterivo, Trodena, Lauregno, Proves, Senale-San Felice. Napriek tomu, že z administratívneho hľadiska sa týchto päť obcí nachádza na území provincie Bolzano, z orografického hľadiska patria tieto obce k údoliam provincie Trento, čiže k Val di Fiemme (Anterivo a Trodena) a Val di Non (Lauregno, Proves, Senale-San Felice). Samozrejme susedia s územím provincie Trento. Obce, ktoré v súčasnosti patria do autonómnej provincie Bolzano, boli do roku 1948 zahrnuté do územného kontextu (menujme napríklad Magnifica Comunità di Fiemme Cavalese), ktorý nerozlišoval medzi príslušnými hospodárskymi centrami podľa toho, či sa nachádzali na administratívnom území autonómnej provincie Trento alebo autonómnej provincie Bolzano.

Treba poznamenať, že celková rozloha vyššie uvedených piatich obcí je približne 92 km2. Inými slovami, rozšírenie zemepisnej oblasti je celkom nepatrné v porovnaní s rozlohou oblasti výroby syra „Grana Padano“ s CHOP, ktorá už bola uznaná a zahŕňa päť regiónov.

3.3. Dôkaz o pôvode:

Zavádzajú sa určité analytické parametre s cieľom zaručiť pôvod výrobku. Tieto parametre sa stanovujú na základe osobitných analýz, ktoré umožňujú kontrolovať osobitné vlastnosti syra „Grana Padano“ s CHOP.

Konkrétne sa pripájajú tieto fázy (druhý, tretí a piaty odsek článku 2):

„Osobitné zloženie aminokyselín syra ‚Grana Padano‘ s CHOP sa stanovilo pomocou iónovo-výmennej chromatografie a pokolónovej fotometrickej detekcie reakcie s ninhydrínom, a bolo prihlásené v konzorciu Consorzio per la Tutela del Formaggio Grana Padano [konzorcium na ochranu syra ‚Grana Padano‘] a na ministerstve Ministero delle Politiche Agricole, Alimentari e Forestali [ministerstvo poľnohospodárskej, potravinárskej a lesnej politiky]“;

„Izotopické zloženie syra ‚Grana Padano‘ s CHOP sa určilo hmotnostnou spektrometriou izotopových pomerov (IRMS) a bolo prihlásené v konzorciu Consorzio per la Tutela del Formaggio Grana Padano a na ministerstve Ministero delle Politiche Agricole, Alimentari e Forestali“;

„Obsah lyzozýmu v hotovom výrobku (v prípade použitia počas syrenia) sa určuje kvapalinovou chromatografiou s inverznou fázou a pomocou fluorescenčných meraní; musí zodpovedať nahlásenému množstvu a počas syrenia sa musí kontrolovať“.

Vďaka analýze stabilných izotopových pomerov bioprvkov, ako aj makro a mikroprvkov, sa mohla vytvoriť databáza; v tejto databáze sa vymedzuje a charakterizuje „Grana Padano“, a takto sa prostredníctvom porovnania týchto údajov s výsledkami analýz uskutočnených na rôznych vzorkách výrobku, dá určiť, či predmetný výrobok pochádza alebo nepochádza z oblasti pôvodu, a či má alebo nemá osobitné vlastnosti špecifické pre syr označený registračným číslom, o ktorom baliareň vyhlásila, že ho použila na vytvorenie vzorky daného strúhaného syra.

Krížové kontroly analýz týkajúcich sa izotopov, aminokyselín a obsahu lyzozýmu umožnili vyvinúť mechanizmus, ktorým sa určitým spôsobom zaručuje pôvod výrobku „Grana Padano“ s CHOP.

Zavádza sa ustanovenie týkajúce sa schválenia mikrobiologického značkovača (článok 2 ods. 4 špecifikácie). „Syr ‚Grana Padano‘ s CHOP obsahuje mikroorganizmy vlastné mlieku, ktoré sa používajú ako systém proti falšovaniu, t. j. ako značkovač, pričom sa pridáva do mlieka v kadi počas procesu syrenia. Tento značkovač má kvalitatívne a kvantitatívne vlastnosti, ktoré boli nahlásené ministerstvu Ministero delle Politiche Agricole, Alimentari e Forestali a oznámené konzorciu Consorzio per la Tutela del Formaggio Grana Padano s cieľom zaručiť pravosť syra ‚Grana Padano‘ s CHOP. Mikroorganizmus použitý ako značkovač, ktorý sa vždy vyberá z mikroorganizmov prítomných v bakteriálnej flóre mlieka, sa pravidelne upravuje tak, aby si tretie osoby, ktoré nie sú výrobcami syra ‚Grana Padano‘ s CHOP, nemohli neoprávnene prisvojiť výrobok použijúc rovnaký značkovač“.

V praxi sa počítalo s tým, že sa do mlieka v kadi pridá počas procesu syrenia stanovené množstvo mikroorganizmov, ktoré sú už prítomné v bakteriálnej flóre mlieka určeného na výrobu syra „Grana Padano“ s CHOP. Keďže tieto mliečne baktérie nie sú aktívne, nemôžu sa rozmnožovať a nemenia fyzikálno-chemické a organoleptické vlastnosti výrobku. Ide o systém identifikácie, a teda aj o systém zamedzujúci falšovaniu syra „Grana Padano“ s CHOP, ktorý umožňuje zabezpečiť jeho vysledovanie prostredníctvom prírodných biologických značkovačov extrahovaných z flóry, ktorá sa prirodzene vyskytuje v mlieku určenom na výrobu.

Kontrola a posteriori prítomnosti uvedeného značkovača v hotovom výrobku, v známych a očakávaných množstvách, umožňuje overiť pravosť analyzovaného syra, pokiaľ možno s istotou stanoviť všetky prípadné zmesi s inými syrmi ako syrom „Grana Padano“ s CHOP, ktorých percentuálny podiel je nižší ako 5 % (uvedená zmes sa v skutočnosti považuje za nevhodnú).

Keďže použitie „baktérií“ počas syrenia už bolo ustanovené v pôvodnej dokumentácii, na základe ktorej bol uznaný syr „Grana Padano“, a v každom prípade ide o zložky, ktoré sa už prirodzene vyskytujú v mlieku určenom na výrobu syra „Grana Padano“, je zrejmé, že požadovaná zmena a doplnenie neznamená zmenu v existujúcich spôsoboch výroby, ale naopak poskytuje značné výhody z hľadiska vysledovateľnosti a záruky pravosti výrobku.

Na účely spresnenia treba uviesť, že vyššie uvedená povinnosť, ktorá spočíva v doplnení „značkovača“ do mlieka umiestneného v kadi, sa spomína v časti týkajúcej sa spôsobu výroby (článok 5 ods. 9 špecifikácie). Do mlieka v každej kadi sa má pridať zvýrazňovač (uvedený v článku 2), ktorý poskytne všetkým výrobcom, ktorý o to požiadajú, Consorzio per la Tutela del Formaggio Grana Padano, aby sa zaručila pravosť syra „Grana Padano“ s „CHOP“; táto povinnosť sa nevzťahuje na výrobu syra „Trentingrana“.

Dopĺňa sa poznámka týkajúca sa analytického parametra alkalickej fosfatázy v syre (článok: Kontrole vykonávanej odbornými pracovníkmi sa po uplynutí minimálnej lehoty ôsmich mesiacov po sformovaní podrobuje jedine syr, ktorého hodnota alkalickej fosfatázy v časti syrovej hmoty jeden centimeter pod kôrou odobratej v polovici výšky bokov, sa merala pomocou fluorimetrickej metódy, ktorá je v každom prípade zlučiteľná s použitím surového mlieka a navyše je v súlade s parametrami ustanovenými v článku 2 tejto špecifikácie. Doplnenie tejto poznámky bolo nutné, pretože alkalická fosfatáza je v súčasnosti jediným prvkom schopným preukázať, že sa počas syrenia skutočne použilo surové mlieko.

Vkladá sa poznámka týkajúca sa úpravy alebo bielenia syra, ktorý nespĺňa predpísané požiadavky, aby tento syr mohol používať označenie „Grana Padano“ (článok 5: „[…] alebo bude mať za následok mechanické odstránenie alebo vybielenie označení pôvodu vyrazených matricami, pokiaľ výrobok nebude mať vlastnosti ustanovené v článku 2“). Aj v tomto prípade ide o jednoduché spresnenie týkajúce sa opatrení prijatých po kontrole syra expertmi s cieľom skontrolovať splnenie kritérií stanovených v špecifikácii na udelenie alebo zamietnutie CHOP. Ak po uplynutí doby zrenia syra kontrolný orgán zistí, že výrobok nespĺňa predpísané kritériá na používanie označenia, identifikačné znaky CHOP sa z bochníkov syra musia naozaj odstrániť, keďže značka sa vyráža na začiatku. Odstránenie týchto identifikačných znakov sa vykonáva konkrétne mechanicky alebo vybielením bochníkov.

3.4. Spôsob výroby:

Používanie hoblín pochádzajúcich z krájania a porciovania syra „Grana Padano“ pri výrobe „strúhaného“ druhu syra je ustanovené (článok 2 ods. 6: V rozsahu a za podmienok spresnených v článku 7 infra je použitie hoblín pochádzajúcich z krájania a porciovania syra „Grana Padano“ na kusy s premenlivou a/alebo pevnou hmotnosťou, bloky, kocky, porcie atď. pri výrobe strúhaného syra „Grana Padano“ povolené za predpokladu, že tieto hobliny boli predmetom vysledovania a pôvod výrobku bol overený (ako sa uvádza v článku 7 predposlednom odseku špecifikácie: Obmedzenia a podmienky používania hoblín syra Grana Padano s CHOP pri výrobe strúhaného syra „Grana Padano“). Toto ustanovenie bolo nutné, pretože skutočnosť, že sa nemohli používať hobliny, ktoré sa nevyhnutne, a teda prirodzeným spôsobom tvoria pri krájaní bochníka syra „Grana Padano“ s CHOP na porcie, sa ukázalo ako málo hospodárne a poškodzujúce výrobcov.

Opis výživy dojníc sa dopĺňa v článku 4. Uvedenú výživu sa považovalo za vhodné opísať podrobnejšie a dôkladnejšie. S cieľom zlepšiť kvalitatívne aspekty syra „Grana Padano“ s CHOP sa výživa dojníc podrobila prísnejším kritériám stanoveným na základe empirických pozorovaní a kontrol uskutočnených v oblasti zlučiteľnosti so syrením mlieka určeného na výrobu syra „Grana Padano“ s CHOP.

Teplota uchovávania mlieka sa stanovila takto (článok 5 ods. 2: „Teplota surového mlieka počas jeho uchovávania v kravíne a prepravy nesmie byť nižšia ako 8 °C“). Uvedené minimum sa odôvodňuje skutočnosťou, že zložka β kazeínu sa rozpúšťa pri teplote nižšej ako 8 °C, kedy sa zrážanie a sušenie syra stáva problematickým, čo má nevyhnutne vplyv na kvalitu hotového výrobku.

Maximálny limit na použitie lyzozýmu je stanovený na 2,5 gramov na 100 kilogramov mlieka (článok 5 ods. 8: „Použitie lyzozýmu je povolené, s výnimkou syra ‚Trentingrana‘, a to maximálne 2,5 gramy na 100 kilogramov mlieka“). Použitie lyzozýmu bolo ustanovené v dokumentácii, na základe ktorej bol syr uznaný; nikdy však nebolo stanovené žiadne maximálne množstvo. Na základe dlhodobých skúseností možno konštatovať, že množstvá lyzozýmu nad rámec uvedeného maximálneho množstva neposkytujú žiadnu dodatočnú výhodu z hľadiska obmedzenia kvasenia, pri ktorom sa pôsobením baktérie Clostridium tyrobutyrricum uvoľňujú plynné látky.

Z toho vyplýva, že použitie lyzozýmu sa pri výrobe syra „Trentingrana“ vylučuje, pretože dojnice nie sú v prípade tohto syra živené silážou, a preto vtedy nie je vhodné túto látku používať.

3.5. Označovanie:

Dopĺňajú sa spresnenia (článok 7 ods. 2) týkajúce sa spracovania syra na pravý strúhaný syr všetkých druhov a veľkostí, ktorý je neidentifikovateľný, pretože neobsahuje časti s kôrou.

Deň po nadobudnutí platnosti právneho predpisu, ktorým sa upravuje používanie názvu „Grana Padano“ pre „strúhaný“ druh syra, sa totiž zistilo, že riziká spojené s týmito výrobkami boli (a stále sú) úplne zhodné s rizikami spojenými so strúhaným syrom, s ohľadom na chýbajúce označenie pôvodu, na základe čoho nie je možné výrobok identifikovať.

Vkladá sa používanie kazeínového štítku (článok 8: „Identifikácia pôvodu pomocou označovacích pásikov sa dopĺňa vyrazením kazeínového štítku, ktorý obsahuje nápis ‚Grana Padano‘, rok výroby a alfanumerický kód jednoznačne identifikujúci každú z foriem […]“. Cieľom tohto opatrenia je zabezpečiť stále presnejšiu a komplexnejšiu vysledovateľnosť výrobku, čo prispeje k zlepšeniu kontrol kvality a poskytnutiu lepších záruk spotrebiteľovi.

Dopĺňajú sa poznámky (článok 8) „Riserva“ (Rezerva) a „Oltre 16 mesi“ (Viac ako 16 mesiacov). Uvádzanie týchto osobitných poznámok na etiketách má za cieľ poskytnúť hospodárskym subjektom a spotrebiteľom presné údaje o zrení výrobku (všeobecne nazývanom „segmentácia“). Táto požiadavka sa objavuje predovšetkým v nadväznosti na prieskumy trhu uskutočnené medzi spotrebiteľmi. Predmetná zmena a doplnenie sa preto zdôvodňuje nutnosťou poskytnúť hospodárskym subjektom a tiež, a predovšetkým, spotrebiteľom, čo možno najjasnejšie a najúplnejšie informácie: ak syr „Grana Padano“ zreje príliš dlho, je samozrejmé, že bude mať odlišné organoleptické vlastnosti ako sú vlastnosti toho istého výrobku, ktorého zrenie bolo kratšie; preto je vhodné spotrebiteľovi tento rozdiel ozrejmiť a tiež odôvodniť cenový rozdiel medzi výrobkami tak, aby sa spotrebiteľ mohol pri nákupe rozhodnúť na základe informovaného výberu.

Treba poznamenať, že zatiaľ čo kategória „Oltre 16 mesi“ sa vzťahuje na balený výrobok, kategória „Riserva“ vyžaduje vyrazenie za tepla druhej značky, ktorá sa môže vyraziť jedine v oblasti výroby a na syr, ktorý nikdy nebol vyvezený z tejto oblasti. Ako sa spresňuje v špecifikácii, na to, aby sa na výrobok mohla vyraziť značka, musí sa tento výrobok najprv podrobiť kontrole.

3.6. Vnútroštátne požiadavky:

Výnimka ustanovená v článku 9 prezidentského dekrétu č. 54/97 sa už neuplatňuje, pokiaľ ide o obsah mikroorganizmov (baktérií) a somatických buniek (článok 4 prvý odsek: „[…] okrem mlieka vyrobeného v oblasti ‚Trentingrana‘, výnimky ustanovené platnými zdravotnými právnymi predpismi sa nevzťahujú na celkový obsah mikroorganizmov a na obsah somatických buniek“).

Táto zmena je významným pokrokom v procese stáleho zlepšovania úrovne kvality syra „Grana Padano“. Každý totiž vie, že na získanie syra optimálnej kvality je nevyhnutné použiť surovinu s bezchybnou kvalitou.

Navrhovaná zmena a doplnenie sa nevzťahuje na syr s ochrannou známkou „Trentingrana“ kvôli jeho osobitným vlastnostiam, ktoré boli uznané a potvrdené ministerskou vyhláškou z 26. januára 1987: v tomto jednom (a jedinom) prípade sa výnimka zachováva s ohľadom na sociálno-ekonomickú dôležitosť tejto výroby v oblasti „Trentingrana“, a pretože predmetná hodnota sa v tejto oblasti môže dosiahnuť len ťažko.

3.7. Iné:

Vložilo sa spresnenie užitočné pri kontrole, ktoré sa vzťahuje na vlastnosti syra „Grana Padano“ s CHOP pri jeho uvedení na trh. Toto spresnenie naznačuje, že hmotnosť „znamená priemernú hmotnosť celej dávky podliehajúcej kontrole, s toleranciou 2,5 % na bochník syra, za predpokladu, že tieto bochníky, na ktoré sa vzťahuje tolerancia, sú súčasťou celej dávky, ktorá vyhovuje vyššie uvedeným parametrom“ (článok 2 špecifikácie).

So zreteľom na skutočnosť, že ročne sa vyrobia viac ako štyri milióny bochníkov syra „Grana Padano“ s CHOP a s ohľadom aj na rozmery týchto bochníkov je samozrejmé, že keby bol kontrolný orgán povinný odvážiť každý bochník syra jednotlivo, predpísané lehoty na uskutočnenie kontroly by sa nezvyčajne predĺžili a výrobcom by spôsobili značné zvýšenie nákladov.

Vkladá sa nasledujúce spresnenie: „Zber mlieka sa musí uskutočniť do dvadsiatich štyroch hodín po začatí prvého dojenia“ (článok 4 ods. 2). Predchádzajúca poznámka totiž nebola z tohto hľadiska dostatočne jasná.

Vkladá sa poznámka týkajúca sa zákazu práce na základe subdodávok alebo nájomných zmlúv (článok 5 ods. 1). Tento zákaz diktujú najmä požiadavky na lepšiu vysledovateľnosť a zvýšenú zodpovednosť každého výrobcu syrov.

Z hľadiska výhod, ktoré tento systém môže poskytovať, by skutočne nemalo zmysel, aby Consorzio a výskumní pracovníci, s ktorými spolupracuje, vyvíjali zbytočné úsilie, či už hospodárske alebo iné. Títo výskumní pracovníci totiž vyvinuli mechanizmus, ktorý je konečne schopný dávať jednoznačné a spoľahlivé odpovede na skutočný pôvod výrobkov a surovín.

Vkladá sa článok 6 o kontrolách; tento článok nebol ustanovený v dokumentácii, na základe ktorej bol syr uznaný.

JEDNOTNÝ DOKUMENT

NARIADENIE RADY (ES) č. 510/2006

„GRANA PADANO“

ES č.: IT-PDO-0217-0011-26.07.2006

CHZO ( ) CHOP ( X )

1. Názov:

„Grana Padano“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku (príloha II):

Trieda 1.3 – Syry

3.2. Opis výrobku, na ktorý sa vzťahuje názov uvedený v bode 1:

Tvrdý varený a pomaly dozrievajúci syr, vyrábaný počas celého roka a používaný ako lahôdkový syr alebo syr na strúhanie, vyrobený z čiastočne odtučneného surového mlieka pochádzajúceho od kráv, ktorých základnú výživu tvorí zelené alebo konzervované krmivo pochádzajúce z dvoch dojení. Dovolené je aj spracovanie mlieka iba z jedného dojenia alebo zmiešaného mlieka z dvoch dojení. Syr má valcovitý tvar, mierne vypuklé alebo prakticky rovné boky a ploché čelné plochy s mierne zdvihnutou hranou.

Priemer bochníka sa pohybuje od 35 do 45 cm a výška bokov od 18 do 25 cm, v závislosti od technických podmienok výroby.

Hmotnosť: od 24 do 40 kg; kôra: tvrdá a hladká, s hrúbkou 4 až 8 mm.

Vnútorná časť syra je tvrdá, s jemne zrnitou štruktúrou, štiepiteľná na jemné vločky. Obsah tuku v sušine je najmenej 32 %. Farba kôry je tmavožltá alebo prirodzene zlatožltá; farba vnútornej časti syra je biela alebo slamovožltá. Cesto má voňavú arómu a jemnú chuť.

3.3. Suroviny (len pri spracovaných výrobkoch):

Surové kravské mlieko, prírodné mliečne fermenty, teľacie syridlo.

Mlieko pochádza od kráv chovaných v zemepisnej oblasti označenej v bode 4.

3.4. Krmivo (len pri výrobkoch živočíšneho pôvodu):

Základná výživa dojníc pozostáva zo zeleného alebo konzervovaného krmiva a vzťahuje sa na kravy v laktácii alebo mimo laktácie, ako aj na kravy, ktoré majú viac ako 7 mesiacov.

Výživa dojníc sa zakladá na používaní krmiva získaného z plodín vyprodukovaných v rámci poľnohospodárskeho podniku alebo na území výroby syra „Grana Padano“ s CHOP.

Denná kŕmna dávka musí obsahovať najmenej 50 % sušiny pochádzajúcej z krmiva, ktorého obsah krmiva/krmoviny na sušinu nie je nižší ako 1.

Najmenej 75 % sušiny krmiva dennej kŕmnej dávky musí pochádzať z krmív vyprodukovaných na území výroby.

Povolené krmivá sú vymenované v kladnom zozname, ktorý obsahuje tieto prvky:

— krmivo: čerstvé krmivo, seno, slama, siláž (nepovoľuje sa na výrobu syra typu „Trentingrana“),

— suroviny určené na výživu dobytka, zoskupené podľa kategórií, ktoré sa môžu pridávať do krmiva: obilniny a ich deriváty, olejniny s menším obsahom tuku a ich deriváty, hľuzy a korienky a výrobky z nich, sušené krmivá, deriváty cukrovarníckeho priemyslu, strukoviny, tuky, minerálne látky, prísady.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Výrobné postupy a zrenie sa musia uskutočňovať v oblasti výroby určenej v bode 4.

3.6. Osobitné pravidlá pre krájanie, strúhanie, balenie atď.:

Postupy strúhania a balenia sa musia uskutočňovať v oblasti výroby určenej v bode 4, pretože čerstvý strúhaný syr je veľmi chúlostivý a ochrana jeho organoleptických vlastností predpokladá okamžité zabalenie v podmienkach brániacich akémukoľvek vysychaniu. Na druhej strane sa okamžitým zabalením syra do obalu, na ktorom sa nachádza označenie pôvodu, môže lepšie zaručiť pravosť strúhaného syra, ktorý je s ohľadom na svoj charakter horšie identifikovateľný ako celistvý bochník (ako to potvrdil rozsudok Súdneho dvora z 20. mája 2003).

Použitie hoblín pochádzajúcich z krájania a porciovania syra „Grana Padano“ s CHOP na kusy s premenlivou a/alebo pevnou hmotnosťou, bloky, kocky, porcie atď. je pri výrobe strúhaného syra „Grana Padano“ povolené jedine za predpokladu, že sú splnené tieto podmienky: maximálny podiel kôry môže byť 18 %, musí byť sústavne zabezpečená vysledovateľnosť bochníkov syra „Grana Padano“ s CHOP, z ktorých pochádzajú hobliny, hobliny určené na neskoršie použitie alebo prevezenie z jednej prevádzkarne do druhej sa musia roztriediť podľa registračného čísla a mesiaca výroby a ich preprava sa povoľuje jedine v rámci toho istého podniku tej istej skupiny podnikov pod podmienkou, že sa tieto podniky nachádzajú v oblasti pôvodu. Uvedenie na trh hoblín určených na výrobu strúhaného syra „Grana Padano“ je preto zakázané.

3.7. Osobitné pravidlá pre označovanie:

Oficiálna ochranná známka, ktorou sa potvrdzuje, že výrobok spĺňa kritériá používania chráneného označenia pôvodu „Grana Padano“, a ktorá sa musí nachádzať tak na celistvých bochníkoch, ako aj na všetkých baleniach syra „Grana Padano“ s CHOP, porciovaného alebo strúhaného, je tvorená kosoštvorcom, na ktorom sú veľkými tlačenými písmenami napísané slová „Grana“ a „Padano“. V hornom a dolnom rohu kosoštvorca, ktorého vrcholy sú zaoblené, sa v uvedenom poradí nachádzajú iniciály „G“ a „P“.

Označovacie pásiky, ktorými sa značka pôvodu za studena razí na bochníky syra počas jeho formovania, pozostávajú z radu vybodkovaných kosoštvorcov, v ktorých sú striedavo vyznačené slová „Grana“ a „Padano“, údaje potrebné na identifikáciu výrobcu syra a mesiac a rok výroby.

Používanie označovacích pásikov osobitne ustanovených pre druh syra „Trentingrana“ je povolené výhradne v prípade „Grana Padano“ s CHOP vyrobeného v autonómnej provincii Trento za predpokladu, že syr je vyrobený výlučne z mlieka pochádzajúceho od kráv živených krmivom, pričom akýkoľvek druh siláže je počas celého roka vylúčený. Označovacie pásiky sú tvorené dvoma radmi vybodkovaných kosoštvorcov, cez ktoré prechádza slovo „Trentino“; uprostred, v strede štylizovaných tvarov hôr, sú slová „Trentino“ napísané zľava doprava a sprava doľava.

Identifikáciu pôvodu prostredníctvom označovacích pásikov dopĺňa kazeínový štítok, na ktorom je uvedený nápis „Grana Padano“, rok výroby a alfanumerický kód jednoznačne označujúci každý z bochníkov syra.

„Grana Padano“, ktorý po vyformovaní zreje najmenej 20 mesiacov vo vymedzenej zemepisnej oblasti, môže získať označenie „Riserva“ (Rezerva). Príslušnosť ku kategórii „Grana Padano Riserva“ je znázornená druhou značkou vypálenou na bočné strany bochníkov syra na základe žiadosti hospodárskych subjektov, za rovnakých podmienok ako sú podmienky ustanovené na označovanie CHOP. Predmetné označenie sa skladá z kruhovej kresby, cez stred ktorej prechádza slovo „Riserva“. V hornom krúžku je slovo „Oltre“ [viac ako] a číslo „20“, zatiaľ čo v dolnom krúžku je slovo „Mesi“ (mesiacov).

Pokiaľ ide o zabalený výrobok, ustanovujú sa tieto kategórie: „Grana Padano Oltre 16 Mesi“ (Grana Padano viac ako 16 mesiacov) a „Grana Padano Riserva“ (Grana Padano rezerva).

Na obaloch, ktoré obsahujú syr patriaci do kategórie „Grana Padano Oltre 16 Mesi“, je k logu Grana Padano pripojená poznámka „Oltre 16 Mesi“ umiestnená na jedinom riadku medzi dvomi súbežnými čiarami.

Na obaloch, ktoré obsahujú syr patriaci do kategórie „Grana Padano Riserva“, dopĺňa logo Grana Padano odtlačok reprodukcia značky „Riserva“ vyrazenej za tepla.

4. Stručné vymedzenie zemepisnej oblasti:

Oblasť výroby a strúhania syra „Grana Padano“ s CHOP zodpovedá územiam provincií: Alessandria, Asti, Biella, Cuneo, Novara, Turín, Verbania, Vercelli, Bergamo, Brescia, Como, Cremona, Lecco, Lodi, Mantova – vľavo od rieky Pád, Miláno, Monza, Pavia, Sondrio, Varese, Trento, Padova, Rovigo, Treviso, Benátky, Verona, Vicenza, Boloňa – vpravo od rieky Reno, Ferrara, Forlì Cesena, Piacenza, Ravenna a Rimini. Oblasť výroby okrem toho zahŕňa tieto obce z provincie Bolzano: Anterivo, Lauregno, Proves, Senale-S. Felice a Trodena.

5. Súvislosť so zemepisnou oblasťou:

5.1. Špecifickosť zemepisnej oblasti:

Oblasť výroby syra „Grana Padano“ s CHOP sa z veľkej časti prelína s oblasťou Pádskej nížiny, to znamená so zemepisnou oblasťou riečiska Pádu, ktoré sa vyznačuje naplaveninovými, aluviálnymi pôdami fluvio-glaciálneho pôvodu s malým spádom, ktoré sú bohaté na vodu a patria k najúrodnejším pôdam na svete a pôdam, ktoré najlepšie vyhovujú výrobe krmív.

Tieto pôdne vlastnosti spolu s osobitnou mikroklímou v oblasti prospievajú produkcii kukurice, ktorá tvorí najdôležitejší základ krmiva pre dojnice, ktorých mlieko je určené na výrobu syra „Grana Padano“ s CHOP. Kukurica môže totiž v zrne obsahovať až 50 % sušiny.

Obrábanie a zavlažovanie oblasti Pádskej nížiny, ktoré sa uskutočňujú od XI. storočia, umožnili miestny rozvoj chovu hovädzieho dobytka. Dostupnosť veľkých množstiev mlieka, ktoré presahujú každodenné potreby vidieckeho obyvateľstva, podnietila a vyvolala potrebu spracovania mlieka na syr, ktorý sa môže uchovávať. Ešte aj v súčasnosti predstavuje veľká dostupnosť miestnych krmovín, najmä kukurice, spojená s hojnosťou vody, základný prvok na zachovanie chovu hovädzieho dobytka a produkcie mlieka.

5.2. Špecifickosť výrobku:

Špecifickosť syra „Grana Padano“ s CHOP spočíva v týchto prvkoch:

— rozmery a hmotnosť bochníka,

— osobitná morfologická charakteristika vnútornej časti syra, dosiahnutá vďaka technike výroby, ktorá sa vyznačuje typickou vločkovitou štruktúrou,

— biela alebo slamovožltá farba vnútornej časti syra, lahodná chuť a voňavá aróma, najmä vďaka používaniu veľkého množstva voskovitej kukurice na kŕmenie kráv,

— obsah vody a tukov, ktorý sa prakticky vyrovná obsahu bielkovín,

— prirodzené značné štiepenie bielkovín na peptóny, peptidy a voľné aminokyseliny,

— predĺžená doba zrenia, aj vyše 20 mesiacov.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou akosťou, povesťou alebo inou vlastnosťou výrobku (pre CHZO):

Príčinná súvislosť medzi syrom „Grana Padano“ s CHOP a oblasťou jeho pôvodu vyplýva z týchto prvkov:

— značný potenciál zavlažovania Pádskej nížiny a následná dostupnosť krmív, ku ktorým patrí najmä voskovitá kukurica, ktorá syru dodáva osobitné vlastnosti, akými sú biele alebo slamovožlté sfarbenie, chuť a aróma syrovej hmoty, zdôraznené v bode 5.2., Používanie siláže z kukurice – alebo voskovitej kukurice – má za priamy následok nižší podiel chromatických zlúčenín vo výžive dojníc, akými sú karotény, antokyany a chlorofyl v porovnaní s podielom vo výžive založenej na zelenom krmive alebo na rôznych druhoch sena. Táto výživa chudobná na chromatické zlúčeniny je priamym dôsledkom uskladnenia kukurice v sile,

— používanie surového mlieka, ktoré dodáva syreniu mliečne baktérie typické pre danú oblasť,

— používanie prírodných mliečnych fermentov, ktoré vytvárajú neprerušené mikrobiologické spojenie s oblasťou výroby. Mlieko v podobe syridla, a teda mliečneho fermentu, totiž na jednej strane predstavuje článok, ktorý spája syrenie s oblasťou výroby, a na druhej strane zaručuje stály a nepretržitý prísun mliečnych baktérií typických pre oblasť pôvodu, čomu syr „Grana Padano“ s CHOP vďačí za svoje hlavné osobitné charakteristické vlastnosti.

Príčinná súvislosť medzi charakteristickými vlastnosťami výrobku a oblasťou jeho pôvodu existuje aj v osobe výrobcu syrov, ktorý mal vždy ústredný a základný význam pre výrobu syra „Grana Padano“ s CHOP.

Ešte aj v súčasnosti sa spracovanie mlieka na syr „Grana Padano“ s CHOP zveruje výrobcom syrov a nie technikom alebo vedcom.

Odkaz na uverejnenie špecifikácie:

Tento správny orgán začal vnútroštátne námietkové konanie prostredníctvom návrhu zmeny a doplnenia chráneného označenia pôvodu „Grana Padano“.

Konsolidované znenie výrobnej špecifikácie je dostupné na:

— tejto internetovej stránke: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg alebo